हमारे यहां एक तस्वीर बहुत आम है जिसमें एक मां अपने डरे हुए बच्चे को गोद से चिपटाए हुए है जबकि एक स्वास्थ्यकर्मी मुस्कराते हुए उसके मुंह में जबरन लाल पोलियो की दवा डाल रही है. नियमित टीकाकरण में हमेशा यह तस्वीर दिखाई देती है. पहली बार 1978 में टीबी, डिप्थीरिया, कुकुरखांसी, टिटनेस और पोलियो के लिए अपनाया गया टीकाकरण आज भी उसी गति से चल रहा है और वही टीके काम आ रहे हैं. इसमें 1985 में मीजल्स का टीका जोड़ा गया था जिसके बाद इसे नया नाम दिया गया सार्विक टीकाकरण कार्यक्रम. इसके बावजूद आज 32 साल बाद देश में हर साल पैदा होने वाले दो करोड़ सात लाख बच्चों में से सिर्फ 62 फीसदी को ही पूरे टीके लग पाते हैं जबकि बाकी 13 खतरनाक संक्रामक बीमारियों से रू-ब-रू रहते हैं क्योंकि या तो उन्हें टीका नहीं लगाया गया या फिर टीकाकरण अधूरा रह गया. इसके उलट भारत के अपेक्षाकृत ज्यादा गरीब पड़ोसी देश बांग्लादेश में दो साल से कम उम्र के 90 फीसदी बच्चे पूर्ण टीकाकरण का लाभ ले रहे हैं.